b'\n_START_ARTICLE_\nAlgimantas Grigelis\n_START_SECTION_\nBiografija\n_START_PARAGRAPH_\n1938\xe2\x80\x931949\xc2\xa0m. mok\xc4\x97si Utenos 2-oje berniuk\xc5\xb3 gimnazijoje. 1954\xc2\xa0m. baig\xc4\x97 Vilniaus universiteto (VU) Gamtos moksl\xc5\xb3 fakulteto Geologijos skyri\xc5\xb3, gavo hidrogeologijos ir in\xc5\xbeinerin\xc4\x97s geologijos diplom\xc4\x85. 1954\xe2\x80\x931957\xc2\xa0m. mok\xc4\x97si Baltarusijos valstybinio universiteto aspirant\xc5\xabroje (mikropaleontologija)._NEWLINE_1957\xc2\xa0m. VU Gamtos moksl\xc5\xb3 fakulteto Geologijos ir mineralogijos katedros asistentas. 1958\xc2\xa0m. apgyn\xc4\x97 geologijos-mineralogijos moksl\xc5\xb3 kandidato (1993\xc2\xa0m. nostrifikuota gamtos moksl\xc5\xb3 daktaru) disertacij\xc4\x85. 1958\xe2\x80\x931960\xc2\xa0m. Lietuvos geologijos valdybos laboratorijos ved\xc4\x97jas ir ekspedicijos vyriausiasis geologas. 1960\xe2\x80\x931963\xc2\xa0m. Lietuvos geologijos instituto mokslinis bendradarbis, 1963\xe2\x80\x931977\xc2\xa0m. instituto direktorius. 1966\xc2\xa0m. suteiktas vyresniojo mokslinio bendradarbio vardas (paleontologija ir stratigrafija). 1977\xe2\x80\x932001\xc2\xa0m. skyriaus ir Regionin\xc4\x97s geologijos sektoriaus vadovas. 1981\xc2\xa0m. apgyn\xc4\x97 geologijos-mineralogijos moksl\xc5\xb3 daktaro (dabar\xc2\xa0\xe2\x80\x93 habilituoto gamtos moksl\xc5\xb3 daktaro) disertacij\xc4\x85.  1994\xc2\xa0m. Lietuvos moksl\xc5\xb3 akademijos narys-korespondentas. Nuo 1994\xc2\xa0m. VU profesorius. Nuo 1997\xc2\xa0m. Lietuvos moksl\xc5\xb3 akademijos Biologijos, medicinos ir geomoksl\xc5\xb3 skyriaus Geomoksl\xc5\xb3 sekcijos pirmininkas. Nuo 2001\xc2\xa0m. bir\xc5\xbeelio 1 d. visuomeninis mokslo darbuotojas (pensijoje)._NEWLINE_Nuo 1990\xc2\xa0m. Lietuvos geolog\xc5\xb3 s\xc4\x85jungos, nuo 1995\xc2\xa0m. \xc5\xa0vedijos geolog\xc5\xb3 s\xc4\x85jungos narys. Nuo 1992\xc2\xa0m. Lietuvos nacionalinio geolog\xc5\xb3 komiteto pirmininkas. Nuo 1993\xc2\xa0m. Tarptautinio metra\xc5\xa1\xc4\x8dio \xe2\x80\x9eBaltica\xe2\x80\x9c atsakingasis redaktorius ir leid\xc4\x97jas. Nuo 1993\xc2\xa0m. Europos paleontolog\xc5\xb3 asociacijos narys. 1969\xe2\x80\x931993\xc2\xa0m. Pabaltijo stratigrafijos komisijos, 1993\xe2\x80\x931994\xc2\xa0m. Baltijos stratigrafijos asociacijos pirmininkas._NEWLINE_Tarptautini\xc5\xb3 geolog\xc5\xb3 kongres\xc5\xb3 dalyvis: 1968\xc2\xa0m.\xc2\xa0\xe2\x80\x93 Praha; 1984\xc2\xa0m.\xc2\xa0\xe2\x80\x93 Maskva; 1996\xc2\xa0m.\xc2\xa0\xe2\x80\x93 Pekinas; 2000\xc2\xa0m.\xc2\xa0\xe2\x80\x93 Rio de \xc5\xbdaneiras; 2004\xc2\xa0m.\xc2\xa0\xe2\x80\x93 Florencija.\n_START_SECTION_\nMokslin\xc4\x97 veikla\n_START_PARAGRAPH_\nI\xc5\xa1tyr\xc4\x97 Lietuvos ir Kaliningrado srities juros sistemos foraminiferus, j\xc5\xb3 filogenez\xc4\x99, suk\xc5\xabr\xc4\x97 zonin\xc4\x99 stratigrafijos schem\xc4\x85, foraminifer\xc5\xb3 zon\xc5\xb3 analiz\xc4\x97s metodik\xc4\x85, j\xc5\xb3 sistematik\xc4\x85, pareng\xc4\x97 borealin\xc4\x97s paleozoogeografijos srities juros sistemos foraminiferini\xc5\xb3 zon\xc5\xb3 koreliacij\xc4\x85, nustat\xc4\x97 j\xc5\xb3 chronostratigrafin\xc4\x99 sek\xc4\x85. Tyr\xc4\x97 ir apra\xc5\xa1\xc4\x97 Kaliningrado srities juros, kreidos ir paleogeno sistemos gr\xc4\x99\xc5\xbeinius, \xc4\xaftrauk\xc4\x97 \xc4\xaf \xc5\xa1i\xc5\xb3 sistem\xc5\xb3 stratigrafij\xc4\x85 nauj\xc5\xb3 lietuvi\xc5\xa1k\xc5\xb3 vard\xc5\xb3. Tyr\xc4\x97 Baltijos j\xc5\xabros prekvartero geologij\xc4\x85, jos sandar\xc4\x85 ir raid\xc4\x85. Para\xc5\xa1\xc4\x97 22 knygas, i\xc5\xa1 j\xc5\xb3 9 autorin\xc4\x97s monografijos, 450 kit\xc5\xb3 mokslo darb\xc5\xb3.  Jo vardu pavadinta viena fosilini\xc5\xb3 foraminifer\xc5\xb3 gentis (Grigelis) ir kelios r\xc5\xab\xc5\xa1ys._NEWLINE_Mokslin\xc4\x97s ekspedicijos: 1960\xe2\x80\x931999\xc2\xa0m.\xc2\xa0\xe2\x80\x93 Latvija, Estija, Lenkija, Ukraina, Centrin\xc4\x97 Rusija, Timanas-Pe\xc4\x8diora, Kaukazas, Subpoliarinis Uralas, Taimyras\xc2\xa0\xe2\x80\x93 \xc5\xa0iaur\xc4\x97s Sibiras, Krymas, \xc4\x8cekija, Moldova, Danija, \xc5\xa0vedija, Baltijos j\xc5\xabra. Dirbo mokslin\xc4\xaf darb\xc4\x85 1986\xe2\x80\x931989\xc2\xa0m.\xc2\xa0\xe2\x80\x93 Damaske, (Sirijos Geologijos ir mineralini\xc5\xb3 resurs\xc5\xb3 ministerija), 1990\xe2\x80\x931991\xc2\xa0m.\xc2\xa0\xe2\x80\x93 Dartmute, (Kanados Bedfordo okeanologijos institutas), 1994\xe2\x80\x931998\xc2\xa0m.\xc2\xa0\xe2\x80\x93 Stokholme, (\xc5\xa0vedijos gamtos istorijos muziejus).'